
PËR PJESËMARRJEN NË STËRVITJE TË DY KOMPANIVE TË FORCAVE TOKËSORE TË FORCAVE TË ARMATOSURA  TË REPUBLIKËS SË SHQIPËRISË, NË QENDRËN E BASHKUAR NDËRKOMBËTARE TË GATISHMËRISË (JMRC), NË HOHENFELS, GJERMANI
  
Në mbështetje të nenit 100 të Kushtetutës dhe të shkronjës  “b” të pikës 2 të nenit 8 të ligjit nr.9363, datë 24.3.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar, me propozimin e Ministrit të Mbrojtjes, Këshilli i Ministrave
 
VENDOSI:
 
1. Pjesëmarrjen e 2 (dy) kompanive të forcave tokësore të Forcave të Armatosura të Republikës së Shqipërisë, me personel, të përbërë nga 200 (dyqind) ushtarakë, në stërvitjen e përbashkët në Qendrën e Bashkuar Ndërkombëtare të Gatishmërisë (JMRC), në Hohenfels, Gjermani.  
2. Qëllimi i kësaj stërvitjeje është trajnimi i trupave kundër mjeteve shpërthyese të improvizuara dhe operacionet kundër rebelimit.
3. Kohëzgjatja e stërvitjes është nga data 9 - 30 nëntor 2010.
4. Ngarkohet Ministri i Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

